Argo (υποβρύχιο, 1936)

Το υποβρύχιο Argo («Αργώ») ήταν το πρώτο από τα δύο της ομώνυμης κλάσης. Τα σκάφη αυτά τα παρήγγειλε η Πορτογαλία τη δεκαετία του 1930 όμως ολοκληρώθηκαν τελικά για το Ιταλικό Βασιλικό Ναυτικό (Regia Marina) και είχαν δράση στον Β΄ Παγκόσμιο Πόλεμο.

 Περιγραφή 
Τα υποβρύχια κλάσης Argo είχαν εκτόπισμα 793 t (780 LT) στην επιφάνεια και 1016 t (1000 LT) σε κατάδυση. Το μήκος τους ήταν 63,15 m, το πλάτος τους 6,93 m και το βύθισμά τους 4,46 m. Μπορούσαν να επιχειρούν σε βάθος έως και 90 m και το πλήρωμά τους αριθμούσε 46 αξιωματικούς, υπαξιωματικούς και ναύτες.Chesneau, p. 308

Για πλεύση στην επιφάνεια προωθούνταν από δύο ντιζελοκινητήρες των 750 bhp ενώ σε κατάδυση το έργο αυτό αναλάμβαναν δύο ηλεκτροκινητήρες των 400 hp. Μπορούσαν να φτάσουν τους 14  kn στην επιφάνεια και τους 8 kn σε κατάδυση. Αντιστοίχως, είχαν εμβέλεια 10.176 ναυτικών μιλίων με ταχύτητα πλεύσης 8 kn και 100 ναυτικών μιλίων με ταχύτητα 3 kn.Bagnasco, p. 157

Διέθεταν έξι τορπιλοσωλήνες των 533 mm, τέσσερις στην πλώρη και δύο στην πρύμνη, για τους οποίους μετέφεραν συνολικά δέκα τορπίλες. Επίσης υπήρχαν δύο αντιαεροπορικά πολυβόλα των 13,2 mm καθώς και ένα πυροβόλο των 100 mm.

 Επιχειρησιακή ιστορία 
Το υποβρύχιο ναυπηγήθηκε στις εγκαταστάσεις της Cantieri Riuniti dell'Adriatico (CRDA) στο Μονφαλκόνε (Monfalcone). Παραγγέλθηκε το 1931 από την Πορτογαλία όμως ολοκληρώθηκε τελικά για το Ιταλικό Ναυτικό διότι η αρχική παραγγελία ακυρώθηκε. Καθελκύστηκε στις 24 Νοεμβρίου 1936Kafka & Pepperburg p. 792 και ολοκληρώθηκε την 31η Αυγούστου του επόμενου έτους. Πραγματοποίησε δύο πολεμικές περιπολίες στη Μεσόγειο χωρίς να καταφέρει να χτυπήσει κάποιο πλοίο. Στη συνέχεια αποφασίστηκε να ενταχθεί στη δύναμη της BETASOM και να δράσει στον Ατλαντικό. Διέπλευσε τα στενά του Γιβραλτάρ στις 8 Οκτωβρίου 1940 και έφθασε στο Μπορντό στις 24 του ίδιου μήνα. Την 1η Δεκεμβρίου, κατά την πρώτη περιπολία στον Ατλαντικό, το Argo προξένησε ζημιές στο καναδικό αντιτορπιλικό συνοδείας Saguenay που κάλυπτε τη νηοπομπή HG 47. Λίγες ημέρες αργότερα, στις 5 Δεκεμβρίου, βύθισε ένα φορτηγό πλοίο της νηοπομπής OB 252. Ο Υποπλοίαρχος Alessandro De Angelis έπεσε στη θάλασσα και πνίγηκε σε σφοδρή κακοκαιρία καθώς το υποβρύχιο επέστρεφε στη βάση του.

Η δεύτερη και τρίτη περιπολία έλαβαν χώρα από τις 27 Φεβρουαρίου έως τις 28 Μαρτίου και από τις 19 Μαΐου έως τις 12 Ιουνίου 1941, χωρίς να σημειωθεί κάποια επιτυχία. Το υποβρύχιο αναχώρησε από τη Γαλλία στις 11 Οκτωβρίου, διέπλευσε τα στενά του Γιβραλτάρ στις 20 Οκτωβρίου και έφτασε στο Κάλιαρι στις 24 του μηνός αυτού. Έπειτα από την ολοκλήρωση των αναγκαίων επισκευών πραγματοποίησε περιπολίες στα ανοικτά των ακτών της Αλγερίας από την 6η έως την 21η Απριλίου και ξανά από τις 22 έως τις 29 Μαΐου 1942, κατά τη διάρκεια των οποίων υπέστη ζημιές εξαιτίας της δράσης της εχθρικής αεροπορίας. Μεταξύ 15ης και 26ης Οκτωβρίου πραγματοποίησε περιπολία στα ανοικτά των Βαλεαρίδων καθώς και στα ανοικτά των νήσων Γκαλίτ μεταξύ 29ης και 30ης Οκτωβρίου. Στις 11 Νοεμβρίου 1942 εισήλθε στον κόλπο της Μπετζάγια για να τορπιλίσει το βρετανικό αντιαεροπορικό πλοίο Tynwald καθώς και το μεταγωγικό Awatea που είχαν υποστεί ζημιές εξαιτίας αεροπορικής επίθεσης κατά τη διάρκεια της Επιχείρησης Πυρσός.

Στα τέλη του 1942 καθώς και τον Φεβρουάριο, Απρίλιο και Ιούνιο του επόμενου έτους το Argo πραγματοποίησε περιπολίες στα ανοικτά των ακτών της Βόρειας Αφρικής. Έπειτα από δύο περιπολίες στα ανοικτά της Σικελίας τον Ιούλιο, στάλθηκε για επισκευές στο Μονφαλκόνε όπου και βρίσκονταν στις 8 Σεπτεμβρίου, όταν συνήφθη η Ανακωχή του Κασίμπιλε. Οι Ιταλοί βύθισαν το υποβρύχιο στις 10 Σεπτεμβρίου για να μην πέσει στα χέρια των Γερμανών. Οι τελευταίοι το ανέλκυσαν και τελικά το βύθισαν στο Μονφαλκόνε την 1η Μαΐου 1945.

 Παραπομπές 

 Βιβλιογραφία 





 Kafka, Roger & Pepperburg, Roy L. Warships of the World Cornell Maritime Press (1946)

Κατηγορία:Υποβρύχια κλάσης Argo
Κατηγορία:Ιταλικά υποβρύχια του Β΄ Παγκοσμίου Πολέμου